SAPD se nuwe rangstelsel nie buigsaam nie, sê hofArgieffoto Foto: SAPD, Facebook Die arbeidshof in Johannesburg het Dinsdag aangedui dat die Suid-Afrikaanse Polisiediens (SAPD) nie ŉ buigsame proses gevolg het toe hy in 2011 polisielede volgens sy nuwe rangstelsel bevorder het nie. Die SAPD het in die hof aangevoer dat die bevorderings van polisielede volgens sy nuwe rangstelsel buigsaam was en dat ras nie ŉ duidelike kriterium was nie. Die hof het egter aangedui dat die SAPD nie in sy pleitstukke kon bewys dat die proses wel buigsaam was nie. Die hof het daarna, op versoek van Solidariteit, beveel dat die SAPD gebonde is aan sy argument soos in sy pleitstukke aangedui is, waarna die SAPD versoek het om sy pleitstukke te wysig. Dirk Groenewald, hoof van Solidariteit se Sentrum vir Billike Arbeidspraktyke, verduidelik dat die Wet op Diensbillikheid voorsiening maak vir die gebruik van numeriese rasseteikens by bevorderings en aanstellings. “Die gebruik van kwotas, wat op die reservering van poste neerkom, word egter nie toegelaat nie vanweë die feit dat dit onbuigsaam is,” sê Groenewald. Groenewald sê die SAPD sal Woensdag ŉ formele aansoek voor die hof bring om sy pleitstukke te wysig, waarna Solidariteit die aansoek sal bestudeer en sal besluit of hy dit teenstaan. “Solidariteit meen vandag se uitspraak bewys weereens dat die proses wat die SAPD met die bevorderings gevolg het niks anders as ŉ kwotastelsel is nie. Verder is dit nie duidelik op grond waarvan die SAPD aanvoer dat die proses buigsaam is nie,” sê Groenewald.